Апісанне. Дзённы матыль сярэдніх памераў. Даўжыня пярэдняга крыла 25—30 мм. Афарбоўка крылаў самца лімонная жоўтая з суцэльнай чорнай паласой па знешняму краю. У самак верх крыла жаўтавата-белы, а на чорнай палосцы праступаюць белаватыя прасветы. У цэнтральнай частцы пярэдніх крылаў абодвух палоў па адной невялікай белай плямцы. Заднія крылы з лёгкім шэрым напыленнем. Ніз крылаў жоўты. Жаўтушку можна сустрэць толькі там, дзе растуць буякі (галубіка) — кармавая расліна вусеняў. Вусені зялёнага колеру з ярка-жоўтымі бакавымі палоскамі і чорнымі палоскамі знізу. Зімуе жаўтушка ў фазе вусеня ў лясной падсцілцы або мохавым покрыве. Саснякі багульнікавыя і буяковыя забалочаныя або размешчаныя вакол балот — улюбёныя месцы пражывання жаўтушкі.